**ทางรถไฟสายคิชู** (ญี่ปุ่น: 紀州鉄道線; โรมาจิ: *Kishū Tetsudō-sen*) เป็นเส้นทางรถไฟสายหนึ่งในประเทศญี่ปุ่น บริการเดินรถจากสถานีรถไฟโกโบ ถึงสถานีรถไฟนิชิ-โกโบ ซึ่งทุกสถานีตั้งอยู่ในเมืองโกโบ จังหวัดวากายามะ มีระยะทางทั้งหมด 2.7 กิโลเมตร เป็นทางรถไฟเอกชนสายเดียวในวากายามะที่ยังไม่เปลี่ยนไปใช้ระบบไฟฟ้าทั้งหมด และเป็นทางรถไฟสายสั้นที่สุดเป็นอันดับที่สองของประเทศญี่ปุ่น รองจากรถไฟชิบายามะ ที่มีระยะทางเพียง 2.2 กิโลเมตร

ประวัติ
-------

ทางรถไฟสายคิชู ก่อตั้งขึ้นเมื่อวันที่ 15 มิถุนายน พ.ศ. 2474 ในนาม *ทางรถไฟย่านท่าเรือโกโบ* (ญี่ปุ่น: 御坊臨港鉄道; โรมาจิ: *Gobō Rinkō Tetsudō*) หรือ *โกโบริงโก* ให้บริการเดินรถระหว่างสถานีรถไฟโกโบ ถึงสถานีรถไฟคิอิ-โกโบ ระยะทาง 1.8 กิโลเมตร ต่อมาได้เพิ่มส่วนต่อขยายไปยังสถานีรถไฟนิชิ-โกโบ เมื่อวันที่ 10 เมษายน พ.ศ. 2475 และส่วนต่อขยายสถานีรถไฟฮิดากางาวะ ระยะทาง 0.7 กิโลเมตร เมื่อวันที่ 10 สิงหาคม พ.ศ. 2477 มีการสร้างทางรถไฟแยกจากสถานีรถไฟนิชิ-โกโบเข้าไปยังโรงงานไดวาโบโฮลดิงส์ เมื่อ พ.ศ. 2498 เพื่อใช้สำหรับขนส่งสินค้า ก่อนยกเลิกการเดินรถในเส้นทางดังกล่าวใน พ.ศ. 2527

ต่อมา *ทางรถไฟย่านท่าเรือโกโบ* ได้เปลี่ยนชื่อเป็น *ทางรถไฟสายคิชู* ตั้งแต่วันที่ 1 มกราคม พ.ศ. 2516 และยกเลิกการเดินรถระหว่างสถานีรถไฟนิชิ-โกโบ กับสถานีรถไฟฮิดากางาวะ เมื่อวันที่ 1 เมษายน พ.ศ. 2532

การดำเนินงาน
------------

ปัจจุบันบริษัท รถไฟคิชู จำกัด (ญี่ปุ่น: 紀州鉄道; โรมาจิ: *Kishū Tetsudō*) หรือเรียกโดยย่อว่า *คิเต็ตสึ* (ญี่ปุ่น: 紀鉄; โรมาจิ: *Kitetsu*) เป็นผู้ดำเนินกิจการทางรถไฟสายคิชู ตัวบริษัทตั้งอยู่ในโตเกียว บริษัทดังกล่าวมักจะมุ่งเน้นงานด้านอสังหาริมทรัพย์และโรงแรมเป็นหลัก ทางรถไฟสายคิชูจึงเป็นทางรถไฟเพียงสายเดียวที่บริษัทดังกล่าวดำเนินกิจการ และก่อนหน้านี้บริษัทไม่เคยให้บริการหรือเกี่ยวข้องกับการเดินรถไฟเอกชนเลย พวกเขาซื้อกิจการรถไฟสายนี้เมื่อ พ.ศ. 2516 ด้วยมุ่งหวังชื่อเสียงและความไว้วางใจในงานที่เกี่ยวข้องกับการเดินรถไฟเท่านั้น

สถานี
-----

ทางรถไฟสายคิชูเป็นแบบทางเดี่ยวตลอดทั้งสาย ขบวนรถจอดทุกสถานีรายทาง โดยใช้ความเร็วสูงสุด 40 กิโลเมตรต่อชั่วโมง มีอู่รถไฟอยู่ที่ย่านสถานีรถไฟคิอิ-โกโบ ตารางรถไฟส่วนใหญ่มีเวลาเพียงพอที่จะเชื่อมต่อการเดินทางกับรถไฟสายหลักคิเซจากสถานีรถไฟโกโบ ทางรถไฟสายคิชูมีทั้งหมด 5 สถานี ดังนี้

| ลำดับ | สถานี | ญี่ปุ่น | ระยะทาง | เชื่อมต่อ | ที่ตั้ง |
| --- | --- | --- | --- | --- | --- |
| ระหว่างสถานี | รวม |
| 1. | โกโบ | 御坊駅 | - | 0.0 km (0 mi) | สายหลักคิเซ | โกโบ จังหวัดวากายามะ |
| 2. | กากูมง | 学門駅 | 1.5 km (0.93 mi) | 1.5 km (0.93 mi) |  |
| 3. | คิอิ-โกโบ | 紀伊御坊駅 | 0.3 km (0.19 mi) | 1.8 km (1.1 mi) |  |
| 4. | ชิยากูโช-มาเอะ | 市役所前駅 | 0.6 km (0.37 mi) | 2.4 km (1.5 mi) |  |
| 5. | นิชิ-โกโบ | 西御坊駅 | 0.3 km (0.19 mi) | 2.7 km (1.7 mi) |  |
|

ขบวนรถ
------

เดิมรถไฟคิชูให้รถดีเซลรางคิฮะ 600 ซึ่งเป็นรถไฟมือสองจากสายยาบาเก (耶馬渓鉄道) ของบริษัท โออิตะคตสึ จำกัด ซึ่งปัจจุบันบริษัทดังกล่าวยกเลิกระบบขนส่งระบบรางไปแล้ว รถไฟคิชูใช้ดีเซลรางคันนี้ทำขบวนมายาวนานหลายปี ก่อนยกเลิกให้บริการในเดือนตุลาคม พ.ศ. 2552 และปลดระวางในเดือนมิถุนายน พ.ศ. 2555

ในวันที่ 1 เมษายน พ.ศ. 2558 รถไฟคิชูยังใช้รถดีเซลรางคิเต็ตสึ 1 จำนวนสองคันในการเดินรถ ได้แก่ คิเต็ตสึหมายเลข 1 และหมายเลข 2

ต่อมาในวันที่ 30 มกราคม พ.ศ. 2559 รถไฟคิชูได้เปิดตัวรถดีเซลราง KR301 เดิมชื่อ SKR301 เดิมเป็นรถไฟมือสองจากทางรถไฟชิงารากิโคเง็งในจังหวัดชิงะ ซึ่งให้บริการครั้งสุดท้ายในจังหวัดชิงะเมื่อตุลาคม พ.ศ. 2558

* คิฮะ 103 ไม่ทราบปีที่ถ่ายคิฮะ 103 ไม่ทราบปีที่ถ่าย
* คิฮะ 600 ที่สถานีรถไฟคิอิ-โกโบ ใน พ.ศ. 2534คิฮะ 600 ที่สถานีรถไฟคิอิ-โกโบ ใน พ.ศ. 2534
* คิเต็ตสึที่สถานีรถไฟนิชิ-โกโบ ใน พ.ศ. 2555คิเต็ตสึที่สถานีรถไฟนิชิ-โกโบ ใน พ.ศ. 2555
* คิเต็ตสึ 2 กับคิฮะ 603 ที่สถานีรถไฟคิอิ-โกโบ ใน พ.ศ. 2557คิเต็ตสึ 2 กับคิฮะ 603 ที่สถานีรถไฟคิอิ-โกโบ ใน พ.ศ. 2557
* KR 200 ที่สถานีรถไฟโกโบ ใน พ.ศ. 2564KR 200 ที่สถานีรถไฟโกโบ ใน พ.ศ. 2564

ค่าโดยสาร
---------

ราคาค่าโดยสารรถไฟสายคิชูสำหรับผู้ใหญ่ คิดตามระยะทาง หากเป็นเด็กจะคิดเพียงครึ่งราคาของผู้ใหญ่ ดังนี้

| ระยะทาง (กิโลเมตร) | ราคา (เยน） |
| --- | --- |
| 0.1 - 1.0 | 120 |
| 1.1 - 2.0 | 150 |
| 2.1 - 2.7 | 180 |

อ้างอิง
-------

1. 1 2  鉄道事故調査報告書PDF - 運輸安全委員会
2. 1 2 3  Terada, Hirokazu (19 January 2013). データブック日本の私鉄 [*Databook: Japan's Private Railways*] (ภาษาญี่ปุ่น). Japan: Neko Publishing. p. 151. ISBN 978-4-7770-1336-4.
3. ↑  "赤字鉄道部門 紀州鉄道なぜ存続させるか？ホテルリゾートで知られる企業 社長に聞いた". *乗りものニュース* (ภาษาญี่ปุ่น). สืบค้นเมื่อ 1 August 2021.
4. ↑  "日本一短いローカル私鉄「紀州鉄道」が赤字なのに走り続ける"意外過ぎる"ワケ（2020年3月16日）" (ภาษาญี่ปุ่น). MBS NEWS. 1 April 2020. เก็บจากแหล่งเดิมเมื่อ 2021-12-12. สืบค้นเมื่อ 1 August 2021.
5. ↑  "意外な子会社 紀州鉄道｜不動産業の「逆転の発想」 - M＆A Online - M&Aをもっと身近に。". *maonline.jp* (ภาษาญี่ปุ่น). สืบค้นเมื่อ 1 August 2021.
6. ↑  "運賃表・時刻表｜紀州鉄道". *kishu-railway.com* (ภาษาญี่ปุ่น). 13 March 2021. สืบค้นเมื่อ 1 August 2021.
7. ↑   私鉄車両編成表 2015 [*Private Railway Rolling Stock Formations - 2015*] (ภาษาญี่ปุ่น). Japan: Kotsu Shimbunsha. 23 July 2015. ISBN 978-4-330-58415-7.
8. ↑  紀州鉄道でKR301が営業運転を開始 [KR301 enters service on Kishu Railway]. *Japan Railfan Magazine Online* (ภาษาญี่ปุ่น). Japan: Koyusha Co. Ltd. 1 February 2016. สืบค้นเมื่อ 1 February 2016.

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ ทางรถไฟสายคิชู